Die pryse, wat die Jan Rabie-Rapportprys vir nuwe werk insluit, word toegeken vir die beste Afrikaanse fiksie en niefiksie wat in 2018 verskyn het.
“Daar sal teruggekyk word na 2018 as die jaar van die groot debute,” sê die sameroeper van die kykNET-Rapportpryse, Hettie Scholtz. “Mog dit die begin inlei van ’n gans nuwe blomtyd vir ons letterkunde.”
Die kortlyste vir die kykNET-Rapportpryse vir Afrikaanse resensies oor Afrikaanse fiksie en niefiksie, sowel as langer Afrikaanse resensies, word binnekort uitgereik.
Die keurders was verras deur die verskeidenheid en diepgang wat na vore getree het in romans wat in die fiksiekategorie ingeskryf is sowel as die nuwe perspektiewe wat veral aan fiksiekant na vore gekom het. Dit is ook opvallend dat Afrikaans steeds besig is om ’n robuuste kultuur van misdaadromans te ontwikkel met heelwat aandag aan kontemporêre en samelewingsprobleme en ’n goed ontwikkelde sin vir relevante kontekstuele detail. ’n Sintuig vir die historiese kom ook na vore in besonder knap geskrewe historiese romans wat veral boei omdat hulle fokus op relatief onbekende of onontginde geskiedenisse val, of wat die hoofkarakters se huidige gemoedstoestande en geestelike kwellings verbind met gebeure in die verlede.